钦定古今图书集成/明伦汇编/官常典/第290卷 > 刘德
## 钦定古今图书集成/明伦汇编/官常典/第290卷 > 刘德

按《汉书楚元王传》：“辟彊子德，字路叔，少修黄老术，有
智略。少时数言事，召见甘泉宫，武帝谓之千里驹。昭
帝初，为宗正丞，杂治刘泽诏狱。父为宗正，徙大鸿胪
丞，迁大中大夫，后复为宗正。杂案上官氏盖主事。德
常持老子知足之计。妻死，大将军光欲以女妻之，德
不敢取，畏盛满也。盖长公主孙谭遮德自言，德数责
以公主起居无状，侍御史以为光望，不受女”，承指劾
德诽谤诏狱，免为庶人，屏居山田。光闻而恨之，复白
召德守青州刺史。岁馀，复为宗正，与立宣帝以定策，
赐爵关内侯。地节中，以亲亲行谨厚，封为阳城侯。子
安民，为郎中右曹。宗家以德得官，宿卫者二十馀人。
德宽厚好施生，每行京兆尹事，多所平反。罪人家产
过百万，则以振昆弟宾客食饮，曰“富民之怨也。”立十
一年，子向坐铸为黄金，当伏法。德上书讼罪，会薨，大
鸿胪奏：“德讼子罪，失大臣体，不宜赐谥置嗣。”制曰：“赐
谥缪侯”，为置嗣。传至孙庆忌，复为宗正、太常。薨，子岑
嗣，为诸曹中郎将、列校尉。至太常薨。传子至王莽，败
乃绝。